“เยลเลน” ส่งสัญญาณเฟดอาจขึ้นดบ.ปีนี้ หากศก.เดินหน้าในระดับปัจจุบัน
"เยลเลน" ส่งสัญญาณเฟดอาจขึ้นดบ.ปีนี้ หากศก.เดินหน้าในระดับปัจจุบัน
29 ก.ย. 2559

นางเจเน็ต เยลเลน ประธานธนาคารกลางสหรัฐ (เฟด) เปิดเผยว่า กรรมการส่วนใหญ่ของเฟดมีเห็นตรงกันว่า การปรับขึ้นอัตราดอกเบี้ยในปีนี้ถือเป็นเรื่องเหมาะสม หากเศรษฐกิจยังคงเดินหน้าต่อไปในระดับปัจจุบัน
นางเยลเลน แถลงต่อคณะกรรมาธิการบริการการเงินประจำสภาผู้แทนราษฎรสหรัฐว่า “ผู้ร่วมงานส่วนใหญ่ของดิฉันได้ให้สัญญาณในการคาดการณ์เมื่อไม่นานมานี้ว่า ส่วนใหญ่แล้วเห็นตรงกันว่ามีความเหมาะสมสำหรับการดำเนินการในทิศทางดังกล่าว (ลดการผ่อนคลายทางการเงิน) ในปีนี้ หากปัจจัยต่างๆยังคงเป็นไปในทิศทางปัจจุบัน และไม่มีปัจจัยเสี่ยงสำคัญใหม่ๆปรากฎให้เห็น”
ประธานเฟด เปิดเผยว่า เธอมีมุมมองในด้านบวกต่อตลาดแรงงาน หลังจากที่อัตราว่างงานไม่ได้ปรับตัวลดลงมากขึ้น ขณะที่การจ้างงานเติบโตอย่างแข็งแกร่ง โดยในปีนี้มีการจ้างงานเพิ่มขึ้นประมาณ 180,000 ตำแหน่งต่อเดือน ส่วนอัตราว่างงานทรงตัวที่ประมาณ 4.9% ซึ่งเปลี่ยนแปลงไปเพียงเล็กน้อยในปีนี้
นางเยลเลน กล่าวว่า ด้วยนโยบายการเงินแบบผ่อนคลาย “การจ้างงานที่เติบโตอย่างต่อเนื่องในระดับดังกล่าว อาจส่งผลให้เศรษฐกิจร้อนแรงเกินไป และอาจทำให้อัตราว่างงานปรับตัวลดลงในระยะนี้”
ทั้งนี้ นางเยลเลนเตือนว่า หากเศรษฐกิจร้อนแรงจนเกินไปแล้ว ก็อาจส่งผลให้เฟดจำเป็นต้องปรับเพิ่มอัตราดอกเบี้ยเร็วขึ้น และบั่นทอนความพยายามของเฟดในการส่งเสริมการจ้างงานและเสถียรภาพด้านราคา สำนักข่าวซินหัวรายงาน
 